Abdulkarim ibn Yusuf ad-Dinoriy. Abdulkarim ibn Yusuf ad-Dinoriy as-Samarqandiy ( – Abdulkarim ibn Yusuf ibn Muhammad ibn Abbos Alouddin Abu Nasr ad-Dinoriy as-Samarqandiy) – faqih, muftiy. Hayoti va ijodi. Abdulkarim ibn Yusuf ad-Dinoriyning bizgacha yetib kelgan yagona asari „"Aʼjӯba al-fatāvā"“ („Eng yaxshi fatvolar“) kitobining bir nusxasi hoshiyasiga „"Alouddin Abu Bakr al-Axsikatiy ad-Dinoriy laqabli"“ deb yozib qoʻyilgan (Abu Rayhon Beruniy nomidagi Sharqshunoslik instituti, hozirgi Toshkent davlar Sharqshunoslik universiteti inv. raqam 4833/1, var. 1a). Xuddi shu qoʻlyozmaning 3a varagʻida Mahmud ibn Sulaymon al-Kaffoviyning (vafoti: 990/1582-yil) „"Aʼlām al-axyār min fuqahā mazhab an-Nu’mān al-Muxtār"“ („Noʻmon Muxtor mazhabidagi faqihlardan boʻlgan eng yaxshi mualliflar haqida xabarlar“) kitobiga ishora qilib: „Shayxul-imom Alouddin Abdulkarim ibn Yusuf ibn Muhammad ibn Abbos ad-Dinoriy Abu Nasr (517/1123-593/1197-yillar) Hirzoniyaga dafn etilgan…“, deb yozib qoʻygan. Ismoil Posho al-Bagʻdodiyning „"Ha­diy­ya al-’ārifӣn"“ asarida Abdulkarim ibn Yusuf ad-Dinoriy as-Samarqandiy 517/1123-yilda tavallud topgan, 590/1194-yilda vafot etgan deyilgan. Toshkent davlat Sharqshunoslik universiteti inv. raqam 3183 ostidagi qoʻlyozmada „Umar ibn Usmon ad-Dinoriy as-Samarqandiy“ deb kelgan. Lekin bu yerda aynan shu olim yoki boshqa shaxs haqida gap ketayotgani haqida aniq aytish qiyin. Abdulkarim ibn Yusuf ad-Dinoriy as-Samarqandiy asarining nomi „"Aʼjӯba al-fatāvā"“"dagi" harflar qiymatini abjad hisobi bilan qoʻyib chiqsak („al“ artiklisiz),1158-yil (hijriy 584) sanasi kelib chiqadi. Shularga suyangan holda Abdulkarim ibn Yusuf ad-Dinoriy as-Samarqandiy XII asrda yashab ijod etgan, Samarqandda yoki Astrobod yaqinidagi Dino qishlogʻida tugʻilgan, Samarqandda yashagan, deb aytish mumkin. Bizgacha yetib kelgan „"Aʼjӯba al-fa­tāvā"“ asari koʻproq „"Fatāvā ad-Dinārӣ"“ („Dinoriy fatvolari“) nomi bilan yuritiladi.